P. Hrušovský, podpredseda NR SR: (2001-10-25):
Teraz poprosím pána ministra Ftáčnika, aby odpovedal na otázku pána poslanca Andrassyho: „Uvažujete so zavedením poplatkov za externé vysokoškolské štúdium?“ Pán minister, môžete odpovedať. M. Ftáčnik, minister školstva SR: Ďakujem pekne. Vážený pán poslanec, ak vaša otázka smerovala na ministerstvo školstva, tak poviem, že neuvažujeme. Neuvažujeme preto, lebo sme predložili do vlády návrh zákona o vysokých školách, ktorý obsahuje alternatívu bezplatného denného, aj externého štúdia. Samozrejme, s výnimkou, že počítame s tým, že študent, ktorý presiahne stanovenú dĺžku štúdia, bude musieť za svoju lajdáckosť, dovoľte mi to takto povedať, platiť. Nemáme na mysli tých, ktorí z objektívnych dôvodov, či z dôvodov materskej dovolenky,  alebo nejakých iných sociálnych, alebo iných príčin, by si predĺžili štúdium, ale tí, ktorí, povedzme, práve z dôvodov, že si nesplnia svoje študijné povinnosti, hoci na to mali všetky podmienky, títo by boli zaviazaní zo zákona za ďalšie svoje štúdium platiť. To je odpoveď za ministerstvo školstva. Samozrejme, návrh zákona nemôže predložiť ministerstvo samo, predkladá ho vláda Slovenskej republiky a v nej sa hľadá zhoda v tom, ako upraviť otázku platenia, resp. neplatenia za vysokoškolské štúdium. V tejto súvislosti sa diskutuje o troch alternatívach, ktoré sa týkajú práve vašej otázky, teda externého vysokoškolského štúdia. Zhoda totiž panuje v tom, že denné vysokoškolské štúdium by malo zostať bezplatné, teda nevyberali by sa zaňho žiadne poplatky. V externom štúdiu sú spracované tri alternatívy. Jedna z nich je tá, o ktorej som už hovoril, alternatíva ministerstva školstva, ktorá znamená aj bezplatné externé štúdium. Prirodzene, táto alternatíva vzhľadom na to, že  mení súčasný stav, keď viacerí študenti externého štúdia za svoje štúdium platia formou rôznych darov alebo zmlúv, ktoré uzatvoria či s vysokou školou alebo s rôznymi spoločnosťami s ručením obmedzeným, tento stav by sa prijatím tejto alternatívy zmenil a vyžadoval by si pridanie prostriedkov zo štátnych zdrojov pre vysoké školy, ktoré by mali prijať približne taký istý počet študentov externého štúdia, aký prijali začiatkom tohto školského roka, a to je viac ako 9 tisíc študentov. Druhá alternatíva je tá, ktorú navrhol podpredseda vlády pán Ivan Mikloš, aby externé štúdium bolo spoplatnené, aby sa zreguloval súčasný stav, keď sa poplatky vyberajú rôznym spôsobom na divoko a výška poplatkov by sa pohybovala od 5 do 25 tisíc Sk s tým, že ich výnos by bol určený priamo vysokej škole, teda žiadnym spoločnostiam s ručením obmedzeným. Tretia alternatíva je niekde medzi týmito dvoma alternatívami a spočíva v tom, že by sa zaviedli poplatky za externé štúdium, ale zaviedli by sa súčasne viaceré nástroje, ktorými by bolo možné školné buď odpustiť alebo znížiť, aby tí, ktorí na poplatky nemajú, mohli tiež študovať. Napríklad nárok na sociálne štipendium by mali popri študen-toch denného štúdia aj študenti externého štúdia, ktorí splnia podmienky stanovené príslušnou vyhláškou. Títo študenti by boli v rámci štan-dardnej dĺžky štúdia oslobodení od platenia školného. Rektor by mohol ďalej platenie školného odpustiť s prihliadnutím na sociálnu situáciu študenta aj ďalším študentom. Konečné rozhodnutie na úrovni vlády Slovenskej republiky očaká-vam 31. októbra, to znamená, už budúcu stredu, kedy predseda vlády rozhodol o tom, že vláda prerokuje nový návrh zákona o vysokých školách a, samozrejme, v konečnom dôsledku rozhodnutie bude vo vašich rukách, pretože návrh dostanete na prerokovanie do Národnej rady Slovenskej republiky.